Steve Gerber

Steve Gerber (født 20. september 1947, død 10. februar 2008) var en amerikansk tegneserieskaper. Han er mest kjent som skaperen og forfatteren av Howard the Duck. 

Gerber begynte å skrive for Marvel Comics i 1972. Her huskes han best for sitt arbeid på seriene Defenders, Man Thing og Howard the Duck. Man-Thing var opprinnelig en ganske standard skrekkserie om et sumpmonster ikke ulikt Len Wein og Berni Wrightsons Swamp Thing. Gerber blandet inn elementer fra science fiction, fantasy, surrealisme og, ikke minst, satire og skapte noe som av mange regnes som et av høydepunktene fra Marvel på 1970-tallet. Det var i Man-Thing, i en historie tegnet av Val Mayerik, at Gerber introduserte figuren Howard the Duck. Howard fikk sitt eget blad i 1976, og Gerber skrev de første 27 nummerne inntil han røk uklar med ledelsen i Marvel. Serien ble tegnet av Mayerik, Frank Brunner og Gene Colan. En tid hadde også Gerber, Colan og Mayerik en egen avisserie med Howard the Duck.

I 1982 laget Gerber og Jack Kirby serien Destroyer Duck for å finansiere et søksmål Gerber hadde anlagt mot Marvel Comics over rettighetene for Howard the Duck. Det ble utgitt syv nummer frem til 1984 av Eclipse Comics.

Av andre serier Gerber har jobbet med kan nevnes Foolkiller, Sludge, Exiles, Cybernary og Hard Time.

 Referanser 

 Eksterne lenker 



Kategori:Tegneserieskapere fra USA